
BASES REGULADORES ESPECÍFIQUES PER A LA CONCESSIÓ DE SUBVENCIONS EN RÈGIM DE CONCURRÈNCIA COMPETITIVA DESTINADES A DESPESES DE MATERIAL ESCOLAR PEL CURS 25/26

1. Objecte

L'objecte de les presents Bases és regular i fixar els criteris i el procediment de sol·licitud, tramitació, concessió i cobrament dels ajuts escolars que atorgui l’Ajuntament destinades a les famílies de Riells i Viabrea per fer front a les despeses de material escolar per ensenyament obligatori, inclosa l’etapa d’educació infantil de segon cicle, matriculats en centre educatius de caràcter públic.

2. Procediment de la concessió

El procediment de concessió de les subvencions objecte d’aquesta convocatòria és el de concurrència competitiva, i la proposta d’atorgament o denegació dels ajuts es farà prèvia valoració efectuada per l’àrea de serveis socials, dins els límits econòmic fixats.

3. Requisits dels beneficiaris

Podrà sol·licitar l’ajut per material escolar l’alumnat que reuneixi els requisits següents

· Estar matriculat en un centre educatiu públic pel curs 25/26 en qualsevol dels cursos de segon cicle d’educació infantil, primària i secundària obligatòria.
· Estar empadronats al municipi de Riells i Viabrea
· No incórrer en cap del supòsits que estableix l’article 13.2 de la Llei 38/2003, de 17 de novembres, General de subvencions
· Trobar-se al corrent de les obligacions de la seguretat social i hisenda, així com amb l’ajuntament de Riells i Viabrea
· Tenir una renda neta de la unitat familiar, igual o inferior a la renda resultant d’aplicació de la fórmula següent, en base als factors indicats i l’Indicador de Renda de suficiència de Catalunya (IRSC) per l’any 2025:
· Primer progenitor * computa per x1 IRSC
· Segon progenitor computa per x0,7 IRCS
· Cada fill computa per x0,5 IRCS

Valor IRSC del 2025= 778,49 €

Exemple: si una família amb 2 progenitors i 3 fills a càrrec podrà optar a aquesta subvenció si té una renda familiar igual o inferior a:

(778,49x1) + (778,49x0,7) +((778,49x0,5)x3) = 2.491,17 €


Són subvencionables les despeses de materials escolars, excepte el material fungible és a dir llapissos, retoladors i similars.

La subvenció s’atorgarà en règim de concurrència competitiva fins a la finalització de la dotació pressupostària assignada.

L’avaluació de les sol·licituds es completarà amb un informe de serveis socials en el qual hi constarà, com a mínim, la situació sociolaboral i econòmica de la unitat familiar.

Es considerarà unitat familiar de convivència la constituïda per un grup de convivència comuna d’acord amb el padró municipal.

4. Documentació a aportar

A la sol·licitud de subvenció caldrà adjuntar la documentació següent:

a. Sol·licitud ESPECÍFICA degudament omplerta
b. Relació de despeses subvencionables amb els imports corresponents
c. Nom alumne/s, centre educatiu i curs escolar.
d. Declaració de la renta de l’any anterior. Si no es té, un certificat negatiu d’IRPF)
e. Certificat de titularitat del compte corrent on fer el pagament de la subvenció.
f. Autorització per la consulta de dades per valorar la sol·licitud. En cas de no autoritzar l’accés a les dades caldrà que aporti tota la documentació per verificar els compliment dels criteris exigits.

Si l’ajut es demana per més d’un membre de la unitat familiar, s’omplirà un únic formulari per a tots els membres

5. Termini, forma i lloc de presentació de les sol·licituds

Aquests ajuts corresponen a convocatòria única, i el termini de presentació de les sol·licituds començarà a la data de la publicació de l’anunci d’aquestes bases al BOP i finalitzarà el dia 31 d’octubre.

Les sol·licituds s’hauran de presentar amb el model normalitzat degudament omplert i signat i acompanyat de la documentació que correspongui i es podran presentar en qualsevol dels llocs que preveu l’article 16 de la Llei 39/2015, d’1 d’octubre, de Procediment Administratiu Comú de les Administracions Públiques.

La presentació de la sol·licitud de subvenció pressuposa el coneixement i l’acceptació de les normes que la regulen així com l’autorització per accedir a les dades per verificar el compliment dels requisits per part dels sol·licitants.

Les sol·licitud s’hauran de presentar presencialment a les oficies d’atenció ciutadana de l’Ajuntament de Riells i Viabrea, o a través d’un tràmit telemàtic específic “sol·licitud material escolar” que es troba a la seu electrònica de l’ajuntament. 

6. Rectificació de defectes o omissions en la documentació 

En cas que la documentació presentada sigui incorrecta o incompleta, es requerirà al/a la sol·licitant, per tal que en el termini de deu dies hàbils a partir del dia següent a la notificació, procedeixi a la seva rectificació o a les esmenes necessàries, amb la indicació que si no ho fa així s’entendrà per desistit de la seva sol·licitud.

7. Consignació pressupostària i quantia mínima de les subvencions a atorgar

La quantia màxima que es destinarà inicialment per la subvenció de material escolar per al curs 25/26 objecte de la present convocatòria serà de 3.000 euros, per bé que si s’escau es podrà incrementar el crèdit dotat per aquesta subvenció amb un import addicional per fer front a un major nombre de sol·licituds.

L’import de la subvenció no podrà ultrapassar el 75% del cost total de la despesa susceptible de subvenció, exceptuant els casos en què la subvenció a atorgar sigui inferior als 70 euros. En aquest casos la subvenció correspondrà a l’import íntegre de la sol·licitud.

De manera excepcional es podrà atorgar una subvenció superior al 75% de la despesa quan s’identifiquin famílies vulnerables d’acord amb l’informe social de valoració de les sol·licituds.

8. Òrgan competent per la instrucció i proposta de resolució

L’òrgan responsable de la instrucció del procediment per a l’atorgament de les subvencions previstes en les presents bases serà la Junta de Govern Local d’aquest Ajuntament.

La proposta de concessió de les subvencions serà elaborada per un òrgan col·legiat que estarà format per les següents persones:

· Sr. Josep Maria Bagot i Belfort, Alcalde
· Sr. Felipe Juan González Martín, Regidor de serveis socials
· Sra. Gemma Deumal Ametller , regidora d’ensenyament

La proposta de resolució d’aquests ajuts es farà, en tot cas, previ informe dels serveis socials, tal i com estableix la clàusula tercera d’aquestes bases.

9. Termini de resolució de la notificació

S’examinaran conjuntament, en un sol procediment totes les sol•licituds presentades dins del termini establert, i es resoldrà en un únic acte administratiu.

El termini per a l’atorgament de les subvencions serà, com a màxim, de tres mesos a comptar des de la data de tancament del període de presentació de sol·licituds.

Un cop acordada la concessió de les subvencions, aquestes seran notificades als interessats en un termini màxim de 10 dies des de la data d’aprovació de la resolució, d’acord amb allò previst a l’article 40 de la Llei 39/2015, d’1 d’octubre, de Procediment Administratiu Comú de les Administracions Públiques.

La manca de resolució dins el termini indicat tindrà efectes desestimatoris.

10. Forma de pagament

El pagament de la subvenció concedida, s’efectuarà d’un sol cop, i per cada resolució es determinarà si correspon abonar al centre escolar o a la família beneficiària.

11. Compatibilitat amb altres subvencions

La subvenció atorgada serà compatible amb qualsevol altra concedida per altres administracions o ens públics o privats.

12. Protecció de dades

Amb la presentació de la sol·licitud d'ajut la part interessada dona el seu consentiment al tractament de les dades de caràcter personal, laboral, econòmic i familiar que són necessàries per a la tramitació del corresponent expedient.

Així mateix i d'acord amb l'article 2 i següents de la Llei Orgànica 3/2018, de 5 de desembre, de Protecció de Dades i Garantia del Drets Digitals i article 2 i següents del Reglament (UE) 2016/679, Reglament General de Protecció de Dades (RGPD), les dades d'aquest caràcter subministrades per la part de la persona interessada, així com les contingudes en la documentació adjunta necessària per a la tramitació del corresponent expedient, seran objecte de tractament informatitzat per part l'Ajuntament per tal de possibilitar la seva concessió o denegació, i les corresponents accions de seguiment i comprovació.


Es garanteix la total confidencialitat en relació a les peticions efectuades en aquest àmbit a l'Ajuntament, així com de qualsevol de les seves dades personals i familiars facilitades, essent utilitzades estrictament per a les finalitats per a les quals han estat facilitades i dins del marc establert per la Llei Orgànica 3/2018, de 5 de desembre, i el Reglament (UE) 2016/679, abans esmentats. En aquest cas, com que l’atorgament es fa mitjançant procediment de pública concurrència, es realitzaran les accions i mesures necessàries per a que la publicació garanteixi els drets recollits en la normativa sobre protecció de dades esmentada.

13. Règim jurídic supletori

En tot el que no preveuen expressament aquestes bases, són d’aplicació la Llei 38/2003, de 17 de novembre, General de Subvencions, el Real Decret 887/2006, de 21 de juliol pel qual s’aprova el seu Reglament de desenvolupament, la Llei 39/2015, d’1 d’octubre, de Procediment Administratiu Comú de  les Administracions Públiques, la Llei 40/2015, d’1 d’octubre de Règim jurídic del Sector Públic, i demés legislació concordant.

